Pernille Skipper (EL), 2013-05-22:
Tak for det.
Identitetstyveri og det at blive udsat for identitetstyveri er selvfølgelig et kæmpeproblem for den enkelte og også et problem for vores samfund som sådan, når det opstår.
Jeg tror, vi alle sammen har set historierne om, at andre mennesker har misbrugt et uskyldigt menneskes identitet, f.eks. til at bestille varer over internettet.
Samtidig kan vi jo også læse, at det ikke bare er et alvorligt, men også stigende problem, og det kan have uoverstigelige konsekvenser – f.eks. hvis man som offer for identitetstyveri har problemer med rent faktisk at få overbevist kreditorerne om, at den gæld, der uretmæssigt er stiftet på ens vegne, er et resultat af identitetstyveri.
Så det er nogle alvorlige sager, vi har med at gøre.
Der er mange håndtag, man kan gribe i for at imødekomme det her problem og forsøge at gøre noget.
Det skal vi selvfølgelig også gøre fra Folketingets side.
Et af de håndtag kan være en mulighed for, at offeret for identitetstyveri kan få et nyt personnummer.
I Enhedslisten har vi noteret os, at ministeren gentagne gange har sagt, at der allerede i næste folketingssamling vil blive fremsat forslag om det her, og derfor må jeg ærligt indrømme, at vi har ekstremt svært ved at se behovet for det beslutningsforslag, vi står og behandler lige nu, specielt fordi der, allerede inden vi mødte her i salen, er blevet givet tilsagn om netop det i et skriftligt svar til forslagsstillerne.
Derfor må jeg indrømme, at jeg har lidt svært ved at finde ud af, hvad det egentlig er, vi laver lige nu.
Der står i beslutningsforslaget, at der skal fremsættes et lovforslag i næste samling.
Det har ministeren sagt at hun vil gøre.
Så ja, men det er jo hyggeligt at være her, kan man sige.
Derudover vil jeg, når vi nu står her og skal finde på noget sige, i al stilfærdighed bemærke, at forslagsstillerne i bemærkningerne til det her beslutningsforslag skriver noget, der er meget rigtigt, nemlig at en åbenlys kilde til problemerne er, at persondataloven ikke overholdes.
Det tror jeg er meget rigtigt.
Derfor håber jeg og resten af Enhedslisten også, at resten af Folketinget vil huske det, næste gang der stilles forslag om, at private virksomheder skal have adgang til registrering af personfølsomme oplysninger.
Bare for at nævne et enkelt eksempel kan jeg sige, at vi for tiden i Folketinget behandler et forslag om, at også private fodboldklubber skal have adgang til godt nok ikke cpr-nummer, men andre personfølsomme oplysninger.
I den forbindelse vil jeg bare bemærke, at hver eneste gang, man giver flere parter, herunder private virksomheder og foreninger, adgang til personfølsomme oplysninger i diverse registre, uanset om det indebærer oplysning om cpr-nummeret eller ej, øger man risikoen for, at sådan nogle oplysninger bliver opbevaret lemfældigt, ender i de forkerte hænder og kan blive misbrugt.
Det håber jeg da at forslagsstillerne også vil huske, næste gang vi har en diskussion om registrering og deling af personfølsomme oplysninger her i Folketingssalen.
Jeg mindes, at det ikke bare er en enkelt gang, at Dansk Folkeparti har stemt for, at det ikke er noget problem at dele sådan nogle oplysninger med private organisationer og virksomheder.
Enhedslisten kan ikke støtte forslaget, men vi glæder os til at se resultatet af regeringens arbejde.